Lynelis
Lynelis – ežeras pietų Lietuvoje, Varėnos rajone, apie 12,5 km į šiaurės vakarus nuo Senosios Varėnos, 6 km į rytus nuo Daugų, į pietvakarius nuo plento  128  Naujieji Valkininkai–Daugai–Alytus , paribyje su Alytaus rajonu. Ilgis iš šiaurės vakarų į pietryčius 0,98 km, plotis iki 0,34 km. Altitudė 127,8 m. Giliausia vieta yra pietrytinėje dalyje, siekia 11 m. Ežero kilmė rininė. Krantai aukštoki, ištisai apaugę Gudžių mišku. Dugnas padengtas dumblu, įlankose kaupiasi durpės. Ežeras nenutekantis, priklauso Varėnės intako Abistos baseinui. Į šiaurę įsikūręs Vėžionių kaimas.